Tämä koskee jäsenvaltiolle osoitettua Euroopan kemikaaliviraston (ECHA) kirjettä, jossa esitetään pakottavasti ja lopullisesti ne syyt, joiden vuoksi se katsoo, etteivät tiedot, jotka tietyn aineen rekisteröinnin hakija esitti sellaisen ECHA:n päätöksen jälkeen, jossa todettiin, ettei rekisteröintiasiakirja-aineisto vastaa kemikaalien rekisteröinnistä, arvioinnista, lupamenettelyistä ja rajoituksista (REACH) annetun asetuksen N:o 1907/2006 vaatimuksia, olleet riittäviä vastaamaan kyseisestä päätöksestä johtuviin vaatimuksiin, sekä todetaan tämän asetuksen 41 artiklan 4 kohdasta johtuvien velvoitteiden laiminlyöminen ja vaaditaan jäsenvaltiota toteuttamaan tarvittavat toimenpiteet seuraamusten määräämiseksi ja täytäntöön panemiseksi kyseisen asetuksen 126 artiklan mukaisesti. Näissä olosuhteissa on todettava, että riidanalaisen toimen vaikutukset ulottuvat pidemmälle kuin pelkän kyseiselle jäsenvaltiolle osoitetun tiedonannon vaikutukset ja tämä toimi on enemmän kuin pelkkä tekninen lausunto tai pelkkä rajattu muistio, joka koskee niitä syitä, joiden vuoksi rekisteröijä ei ole täyttänyt asetuksen N:o 1907/2006 mukaisia velvoitteitaan. Riidanalaisella toimella on näin ollen katsottava olevan sitovia oikeusvaikutuksia sekä kantajaan että kyseessä olevaan jäsenvaltioon nähden, ja sen on tämän vuoksi katsottava olevan kannekelpoinen toimi.

Kun otetaan huomioon se, että valvonta, jonka ECHA toteuttaa sellaisen ensimmäisen päätöksen jälkeen, jolla rekisteröijä velvoitetaan saattamaan rekisteröintiasiakirja-aineisto vaatimusten mukaiseksi, on ainoastaan saman menettelyn jatkoa, on todettava, että jos kyseinen rekisteröijä jättää täysin toimittamatta vaaditut tiedot, asiakirja-aineiston vaatimustenmukaisuuden uutta arviointia ja siis uutta asetuksen N:o 1907/2006 42 artiklan 1 kohdassa tarkoitettua päätöstä ei edellytetä. Sen sijaan kun vastauksena päätökseen, jossa vaaditaan rekisteröintiasiakirja-aineiston saattamista vaatimusten mukaiseksi, rekisteröijä käyttää kyseisen asetuksen liitteessä XI tarkoitettua mahdollisuutta mukauttaa vakiokoevaatimuksia ja kun siihen liittyvissä toimituksissa ei jätetä ilmiselvästi täyttämättä tämän liitteen vaatimuksia eikä niistä siis ilmene menettelyn väärinkäyttöä, ECHA arvioi nämä mukautukset. ECHA arvioi sitä, ovatko kyseiset mukautukset asetuksen N:o 1907/2006 liitteessä XI säädettyjen edellytysten mukaisia, riippumatta siitä kysymyksestä, perustuvatko kyseiset mukautukset uusiin ja merkittäviin tosiseikkoihin, jotka eivät olleet tiedossa silloin, kun ensimmäinen päätös asiakirja-aineiston vaatimusten mukaiseksi saattamisesta tehtiin tämän asetuksen 41 artiklan 3 kohdan mukaisesti.

Kemikaalien rekisteröinnistä, arvioinnista, lupamenettelyistä ja rajoituksista (REACH) annetun asetuksen N:o 1907/2006 6 artiklan 1 kohdasta, 41 artiklan 1 ja 3–5 kohdasta, 42 artiklan 1 ja 2 kohdasta ja 126 artiklasta ilmenee, että ainoastaan Euroopan kemikaalivirastolla (ECHA) on toimivalta aloittaa rekisteröintiasiakirja-aineiston vaatimustenmukaisuuden tarkistus. Tämän tarkistuksen seurauksena voidaan tehdä useita päätöksiä.

Jos ECHA katsoo, ettei tarkistettava asiakirja-aineisto ole sitä koskevien tietovaatimusten mukainen, sen on aloitettava asetuksen N:o 1907/2006 41 artiklan 3 kohdassa tarkoitettu menettely. Tältä osin se, että tässä säännöksessä viitataan asetuksen N:o 1907/2006 51 artiklaan, kun kyse on sellaisen päätöksen tekomenettelystä, jolla muotoillaan velvollisuus saattaa rekisteröintiasiakirja-aineisto vaatimusten mukaiseksi, merkitsee sitä, että päätöksen tekee ECHA, jos jäsenvaltiot pääsevät yksimieliseen sopimukseen päätösluonnoksesta, ja päätöksen tekee komissio, jos jäsenvaltiot eivät pääse tällaiseen sopimukseen. Riippumatta siitä, kuka tämän päätöksen tekee, asetuksen N:o 1907/2006 nykytilassa ECHAn asiana on taas kyseisen asetuksen 42 artiklan 1 kohdassa sille nimenomaisesti myönnetyn toimivallan puitteissa tutkia kaikki päätöksen noudattamiseksi toimitetut tiedot ja laatia tarvittaessa uusi asianmukainen päätös.

Tästä seuraa, että asetuksen N:o 1907/2006 126 artiklassa, luettuna yhdessä 42 artiklan 1 kohdan kanssa, edellytetään tässä yhteydessä, että jäsenvaltioiden on määrättävä asianmukaiset seuraamukset rekisteröijille, joiden on viimeksi mainitun säännöksen mukaisesti todettu laiminlyöneen velvoitteitaan. Tältä osin on todettava, että vaikka rekisteröijä voi saattaa asiakirja-aineistonsa vaatimusten mukaiseksi sen jälkeen, kun asetuksen N:o 1907/2006 42 artiklan 1 kohdan nojalla on annettu päätös, jossa todetaan vaatimusten täyttymättä jääminen, jäsenvaltioiden tehtävänä on saman asetuksen 126 artiklan puitteissa arvioida, onko kunkin yksittäistapauksen olosuhteet huomioon ottaen määrättävä tehokkaita, oikeasuhteisia ja varoittavia seuraamuksia sen ajanjakson osalta, jonka aikana kyseinen rekisteröijä laiminlöi asetuksen N:o 1907/2006 41 artiklan 4 kohdan mukaisia velvoitteitaan.

(ks. 60 ja 61 kohta)